Κανονισμός (ΕΚ) αριθ. 1475/2003 της Επιτροπής της 20ής Αυγούστου 2003 σχετικά με την προστασία κοραλλιογενών υφάλων βαθέων υδάτων από τις επιπτώσεις της αλιείας με τράτες σε περιοχή βορειοδυτικά της Σκωτίας Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής(1), και ιδίως το άρθρο 7, Εκτιμώντας τα ακόλουθα: (1) Με βάση τον κανονισμό (ΕΚ) αριθ. 2371/2002 η κοινή αλιευτική πολιτική οφείλει να εφαρμόζει προληπτική προσέγγιση κατά τη λήψη μέτρων ελαχιστοποίησης των επιπτώσεων των αλιευτικών δραστηριοτήτων στα θαλάσσια οικοσυστήματα. (2) Σύμφωνα με πρόσφατες επιστημονικές εκθέσεις και ιδίως εκθέσεις του διεθνούς συμβουλίου για την εξερεύνηση της θάλασσας, βρέθηκαν και χαρτογραφήθηκαν συσσωματώματα από κοράλλια βαθέων υδάτων (Lophelia pertusa) σε περιοχή βορειοδυτικά της Σκωτίας, που εμπίπτει στην δικαιοδοσία του Ηνωμένου Βασιλείου. Τα συσσωματώματα αυτά που είναι γνωστά ως "Υψώματα Ντάργουιν" ("Darwin Mounds") φαίνεται πως είναι σε καλά διατηρημένη κατάσταση αλλά φέρουν σημάδια που δείχνουν πως έχουν υποστεί ζημίες από αλιευτικές δραστηριότητες με τράτες βενθοπελαγικών ειδών. (3) Οι επιστημονικές εκθέσεις δείχνουν πως τα συσσωματώματα αυτά αποτελούν οικότοπους που φιλοξενούν σημαντικές και πολυποίκιλες βιολογικές κοινότητες. Οι οικότοποι αυτοί αναγνωρίζονται ευρέως ως χρήζοντες προστασίας κατά προτεραιότητα. Ειδικότερα η σύμβαση για την προστασία του θαλάσσιου περιβάλλοντος του βορειοανατολικού Ατλαντικού (σύμβαση OSPAR) συμπεριέλαβε πρόσφατα και τους κοραλλιογενείς υφάλους βαθέων υδάτων σε κατάλογο απειλούμενων οικοτόπων. (4) Η οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας(2), όπως τροποποιήθηκε τελευταία από την οδηγία 97/62/ΕΚ(3) περιλαμβάνει τους υφάλους στους φυσικούς οικότοπους κοινοτικού ενδιαφέροντος, των οποίων η διατήρηση απαιτεί τον προσδιορισμό ειδικών περιοχών διατήρησης. Το Ηνωμένο Βασίλειο εξέφρασε επίσημα την πρόθεσή του να ορίσει τα Υψώματα Ντάργουιν ως ειδική περιοχή διατήρησης με στόχο την προστασία του τύπου αυτού οικότοπου, ανταποκρινόμενο έτσι στις υποχρεώσεις του στα πλαίσια της οδηγίας. (5) Το Ηνωμένο Βασίλειο επέστησε την προσοχή της Επιτροπής στο γεγονός ότι ορισμένες τράτες, καθώς καταδιώκουν συγκεντρώσεις βενθοπελαγικών ειδών, είναι δυνατόν να συγκεντρωθούν στην περιοχή των Υψωμάτων Ντάργουιν και να προκαλέσουν ανεπανόρθωτη βλάβη σε αυτούς του οικότοπους βαθέων υδάτων. (6) Κατά συνέπεια το Ηνωμένο Βασίλειο ζήτησε την θέσπιση επειγόντων μέτρων με βάση τον κανονισμό (ΕΚ) αριθ. 2371/2002 προκειμένου να απαγορευθεί η χρήση τρατών βενθοπελαγικών ειδών στα συσσωματώματα κοραλλιών που αναφέρθηκαν παραπάνω. Το Ηνωμένο Βασίλειο κοινοποίησε το αίτημά του στα άλλα κράτη μέλη, τα οποία δεν απέστειλαν σχόλια στην Επιτροπή εντός της προθεσμίας. (7) Με βάση τα στοιχεία που υπέβαλλε το Ηνωμένο Βασίλειο, θα πρέπει να εξαχθεί το συμπέρασμα πως η διατήρηση του εν λόγω οικότοπου απειλείται σοβαρά και ότι απαιτείται άμεση δράση. Κατά τους επόμενους μήνες θα συνεχίσουν να αναπτύσσονται στην εν λόγω περιοχή σημαντικές αλιευτικές δραστηριότητες με χρήση τρατών βενθοπελαγικών ειδών, πριν γίνει δυνατή η λήψη οποιωνδήποτε μέτρων από το Συμβούλιο, και κατά συνέπεια ενδείκνυται η άμεση απαγόρευση με άμεση ισχύ της χρήσης τρατών βενθοπελαγικών ειδών στα συσσωματώματα κοραλλιών που αναφέρθηκαν παραπάνω μέσω μέτρων έκτακτης ανάγκης με βάση τον κανονισμό (ΕΚ) αριθ. 2371/2002, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Απαγορεύεται η χρήση τρατών βενθοπελαγικών ειδών ή παρόμοιων συρόμενων διχτύων από πλοία που επιχειρούν σε επαφή με τον θαλάσσιο βυθό στην περιοχή που ορίζεται από τις παρακάτω συντεταγμένες: ΘΕΣΗ ΠΙΝΑΚΑ Άρθρο 2 Ο παρών κανονισμός αρχίζει να ισχύει την επομένη ημέρα από την δημοσίευσή του στην Επίσημη Εφημερίδα της Ευρωπαϊκής Ένωσης. Ισχύει επί έξι μήνες. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Αυγούστου 2003.

[Source: multi_eurlex | Tokens: 3776]